દક્ષિણ આફ્રિકામાં ગાંધીજી વકીલાત કરતાં હતાં ત્યારે ખ્રિસ્તી મિશનરીઓનો પણ તેમને પરિચય થયો હતો. ભારતમાં તેમણે મુસ્લિમોને નજીકથી જોયાં હતાં અને વકીલ તરીકે તેઓ ત્યાં કામ કરતાં હતાં તેમાં વોરા-ખોજા વેપારીઓ મુખ્ય હતા. આ રીતે પ્રારંભથી જ તેઓ બધા ધર્મના લોકોની સાથે નિકટથી સંકળાઈને કામ કરતાં હતાં. આગળ જતાં તેમણે બધા ધર્મોનો અભ્યાસ કરવાની પણ કોશિશ કરી હતી. સંશોધક જેવો તે અભ્યાસ નહોતો, પણ માનવતાવાદી વ્યક્તિ કરે તેવો અભ્યાસ હતો. તેમણે સાંભળેલી વાતોના બદલે દરેક ધર્મગ્રંથને જાતે વાંચ્યાં હતાં. સાથોસાથ તેઓ ગીતાને સતત વાંચતાં હતાં. બીજા ધર્મો વિશે સારી વાત કરવાની સાથે તેઓ ગીતાની વાત કરે એટલે હિન્દુ રૂઢિવાદીઓ તેમની સામે આંગળી ચીંધી શકે નહીં.